钦定古今图书集成/历象汇编/岁功典/第074卷 > 《云南志书》 > 授衣赋 李观
## 钦定古今图书集成/历象汇编/岁功典/第074卷 > 《云南志书》 > 授衣赋 李观

穷秋之月，寒露既降，阳精既衰，阴气初壮，川流清迥，
天宇寥旷，触物易悲，幽怀难状。于时元鸟已逝，白驹
迅奔，枯木尽落，愁云正昏。于是轻裘公子，长缨王孙，
陨如雨之涕，惊离忧之魂，绝朱炎之盛夏，想冰纨之
微温，匪一腋之克成，赏千金而靡论。则有征人之戍，
游客远道，萧条万里，叶下如埽；辗转百年，志何能保。
织𫄨未袜，华发先老，责颓光之不驻，叹凉吹之云早。
系帛书于劲翮，秩战马于征草。兰闺少妇，瑶琴徐系，
散凉风于幽幔，流皓月于遥夕。生不工于机杼，意颇
妙于刀尺。忘其围带，忖以畴昔，青泥密封，红笺泪滴，
庶因梦寐，遂达行役。则有如贤非贤，烈心悢然。茹菜
郊墟，被褐不全。方睹飞砾振野，游氛翳天。海上断雁，
林间独蝉。使我踯躅不进，扪心自怜。忽遇翰林大夫，
扬眉奋须，叱仆问曰：“几年业儒，衣不完缕，体无肌肤。
岂不为连蹇雌伏，邅回守株？今欲邀之以同袍，策之
以并驱，审将焉如？”仆谓曰：“道之未行，节曷可渝。请俟
天命，汝无我虞